I n f o r m a t í v n a     s p r á v a
o súčasnom stave sociálnej politiky v meste Žilina.

Mestský úrad – sociálne oddelenie v Žiline pri svojej práci vychádza zo zákona SNR č. 195/1998 Z.z. o sociálnej pomoci v znení neskorších predpisov a zákona č.601/2003 Z.z. o životnom minime v znení neskorších predpisov, zákona 599/2003 Z. z. o pomoci v hmotnej núdzi v znení neskorších predpisov, v  ktorých je vymedzená pôsobnosť obce v oblasti sociálneho zabezpečenia.

Na území mesta  Žiliny  bolo  evidovaných  k  31.12.2006 1 761 uchádzačov o zamestnanie,  z toho 1 082 žien a 679 mužov. Evidovaná miera nezamestnanosti na území mesta k uvedenému dátumu bola 3,81 %.

Právne vzťahy pri posudzovaní hmotnej núdze občana a poskytovaní dávky v hmotnej núdzi a príspevkov k dávke upravuje zákon č. 599/2003 Z. z.  o pomoci v hmotnej núdzi a o zmene a doplnení niektorých zákonov, ktorý nadobudol účinnosť 1 januára 2004. Nová právna úprava o pomoci v hmotnej núdzi vychádza z filozofie motivácie a poskytnutia perspektívy jednotlivcovi a jeho rodine. Hmotná núdza je stav, keď príjem občana a fyzických osôb, ktoré sa s občanom spoločne posudzujú, nedosahuje životné minimum a nemôžu si príjem zabezpečiť alebo zvýšiť vlastným pričinením. Dávka sa poskytuje občanovi, ktorý je v hmotnej núdzi a fyzickým osobám, ktoré sa spoločne posudzujú na zabezpečenie základných životných podmienok. Na území mesta Žilina bolo k 31.12.2006 riešených 2 091 žiadateľov dávky v hmotnej núdzi. Mesto Žilina zamestnávalo v priebehu roka 2006 v priemere mesačne 140 občanov v hmotnej núdzi, ktorí sa zúčastňovali aktivačných prác. Vykonávaním tejto práce sa občan aktívne spolupodieľa na riešení svojej sociálnej situácie, zvyšuje si kvalifikáciu a zručnosť a tiež sa aktívne uplatňuje na trhu práce. Za prácu bol občanovi vyplatený aktivačný príspevok.  V zmysle § 17 zákona č. 599/2003 Z. z. o pomoci v hmotnej núdzi v znení neskorších predpisov a zmeny legislatívnych predpisov účinných od 1.9.2006 boli zvyšované dávky a príspevky v hmotnej núdzi nasledovne :

Dávka v hmotnej núdzi
Dávka v hmotnej núdzi	Sumy platné
od 1.9.2006	
jednotlivec	1 640	
jednotlivec s dieťaťom alebo najviac so štyrmi deťmi	2 630	
dvojica bez detí	2 850	
dvojica s dieťaťom alebo najviac so štyrmi deťmi	3 890	
jednotlivec s viac ako štyrmi deťmi	3 900	
dvojica s viac ako štyrmi deťmi	5 210	

Aktivačný a ochranný príspevok :
Príspevky	Sumy platné od 1.9.2006
	
Aktivačný príspevok	1 900	
Ochranný príspevok	1 900	

Príspevok na bývanie
Príspevky	Právny stav platný od
1.9.2006	
Jeden občan v hmotnej núdzi	1 460	
Jeden občan v hmotnej núdzi a fyzické osoby, ktoré sa s občanom v HN spoločne posudzujú	2 300	

Starostlivosť o rodinu a deti

V oblasti starostlivosti o rodinu s deťmi v zmysle zákona o životnom minime 
č. 601/2003 Z.z.  v znení neskorších predpisov a zákona č. 195/1998 Z.z. o sociálnej pomoci v znení neskorších predpisov a zákona 599/2003 Z. z. § 24 mesto rozhoduje o poskytovaní jednorázových dávok v hmotnej núdzi. Jednorazovú dávku v hmotnej núdzi mesto poskytuje najmä na úhradu mimoriadnych výdavkov na nevyhnutné ošatenie, zakúpenie školských potrieb pre nezaopatrené deti a tiež na mimoriadne liečebné náklady dieťaťa.  K 31.12.2006 bola poskytnutá jednorazová dávka v hmotnej núdzi piatim úplným rodinám v sume 40 500,-Sk  ( pomoc bola poskytnutá 9 deťom ), v neúplných rodinách 33 jednorazových dávok v hmotnej núdzi v celkovej sume 219 000,- Sk,  ( pomoc bola poskytnutá 50 deťom ).

     Na území mesta Žiliny Mestský úrad prevádzkuje v oblasti pomoci mladým rodinám s malými deťmi 3 zariadenia  detských jaslí o celkovej kapacite 130 miest.
    
     V týchto zariadeniach sú umiestnené deti od 1 roka do 3 rokov veku a deti so zdravotnými problémami  na základe odporúčania odborného lekára podľa zdravotnej indikácie dieťaťa od 1 roka do 5 rokov.  Personálne obsadenie po stránke odbornej je na dobrej úrovni. K zlepšeniu zdravotného stavu dieťaťa sú zariadenia priebežne dopĺňané potrebnými prístrojmi. Rodičia umiestnených detí túto službu kladne oceňujú. Medzi jednotlivými zariadeniami detských jaslí  a zdravotnými detskými špecialistami je úzka a veľmi dobrá spolupráca.

Využitie detských jaslí za rok 2006: 

Detské jasle	Počet oddelení	Kapacita	Priemerný počet zapísaných detí za rok 2006	Priemerné využitie za rok 2006	Zdravotné indikácie	
Hliny II.	3	50	65	87,90 %	15 detí - ortoptika	
					20 detí - dýchacie problémy	
					15 batoliat	
Hliny III.	3	55	72	 103,10 %	35 detí – kožné ochorenia, alergie	
					20 batoliat	
A. Kmeťa	2	25	36	116,60 %	25 detí – poruchy pohybového ústrojenstva	

	Využitie detských jaslí za rok 2006 bolo na 102,53  % a priemerný počet zapísaných detí v tomto roku bol 173 detí.
          Rodičia mesačne uhrádzajú poplatok za stravný lístok  30,- Sk, na dieťa / deň, v čom je zahrnutá desiata, obed a olovrant.  Na diétne stravovanie u diabetes a  celiakie je poplatok za stravný lístok vo výške 39,- Sk na deň / dieťa.  Poplatok za ošetrovné na 1 dieťa / mesiac je vo výške 1 000,- Sk, uvedená výška poplatku za ošetrovné bola upravená od 1.1.2006 zo sumy 500,- Sk. V prípade, že dieťa ostane bez rodičov a nemá určenú dávku sociálnej pomoci až po dobu určenia náhradných rodičov, MsÚ v týchto prípadoch poskytuje pomocnú účelovú dotáciu na čiastočnú úhradu finančných nákladov s poskytovaním starostlivosti dieťaťu. 
     Plánované príjmy pre rok 2006 boli 3 000 000,- Sk, skutočnosť bola 2 992 275,50,- Sk. Plnenie predstavuje 99,74 %. Príjmy boli navýšené v roku 2006 na základe zvýšenia poplatku za ošetrovné.
      Plánované výdavky pre rok 2006 boli 14 305 000,- Sk, skutočnosť bola  13 686 629,71,- Sk, čo je plnenie na 95,68 %. Výdavky za rok 2006 neboli prekročené.
      Detským jasliam v roku 2006 venovali rodičia detí  sponzorské príspevky vo výške 
45 000,- Sk na nákup hračiek a výchovných pomôcok. 

     V troch zariadeniach detských jaslí pracuje 45 pracovníkov, z čoho 29 pracovníkov je so strednou zdravotníckou školou a ich náplňou je odborná starostlivosť o deti navštevujúce zariadenia. Pomocný personál tvorí 16 pracovníkov, z čoho je 6 kuchárok, 9 pracovníčok, ktoré sa starajú o čistotu a poriadok v zariadeniach a jeden pracovník zabezpečuje údržbárske práce v zariadeniach a prevádzku kotolne na plynné palivo vrátane údržby a odstraňovania drobných porúch.

      Zariadenie detských jaslí na ulici Veľká Okružná je zamerané na špeciálne ortoptické vady detí, kde sa s nimi robia odborné zrakové cvičenia ortoptickou sestrou na špeciálnych prístrojoch.  Zároveň sa vykonáva i liečba horných ciest dýchacích inhaláciami a iné.
     
     Zariadenie detských jaslí na ulici Puškinovej je špecializované na choroby zažívacieho traktu a kožné choroby na alergickom podklade. Diétna sestra úzko spolupracuje s odbornými detskými lekármi.  

     Detské jasle na ulici Andreja Kmeťa je zariadenie, kde sú umiestnené deti s diagnózou detská mozgová obrna s ortopedickými poruchami alebo chybami. Pracujú tu špeciálne rehabilitačné sestry, ktoré vykonávajú odborné cvičenia určené odborným lekárom. Podľa diagnózy sa vykonáva vodoliečba, kondičné a reflexné cvičenia, parafín, diadynamik, solux a iné.    

     Morálnou odmenou pre pracovníčky zariadení je každodenné napredovanie dieťaťa a spokojnosť rodičov, ktorí tiež potrebujú mať pocit, že vo svojom trápení nie sú osamotení.    

   Sociálne oddelenie Mestského úradu v Žiline spolupôsobí so štátnou správou v oblasti ochrany detí pred škodlivými vplyvmi, ktoré ohrozujú ich  výchovu, oznamuje Úradu práce sociálnych vecí a rodiny v Žiline rodiny a  nezaopatrené deti,  ktorým je potrebné poskytnúť sociálnu starostlivosť a spolupôsobí pri jej poskytovaní. V naliehavých prípadoch poskytuje okamžitú pomoc deťom. 
Od 1.9.2005 je v platnosti zákon č. 305/2005 Z. z. o sociálnoprávnej ochrane detí, o sociálnej kuratele a o zmene a doplnení niektorých zákonov, z čoho vyplýva pre mesto úzka spolupráca s detskými domovmi, v ktorých sú umiestnené deti s trvalým pobytom na území mesta. Mesto pravidelne raz za šesť mesiacov predkladá správu o sociálnej situácií rodičov dieťaťa, zistenej pri návšteve domácnosti. Podanie tejto správy je dôležitým krokom pri obnovení rodinných väzieb a možného návratu dieťaťa do rodinného prostredia.

Starostlivosť o ťažko zdravotne postihnutých občanov  a starých občanov

Na  území mesta žije 13 248 poberateľov dôchodkov. Od 1.1.2004 sa nepriznáva nový sociálny dôchodok, sociálne dôchodky ktoré boli priznané do 31.12.2003 sú i naďalej vyplácané. Záujemca, ktorý chce požiadať o predčasný dôchodok  musí spĺňať  stanovenú finančnú výšku  5 977,- Sk, platnú od 1.7.2006. Suma pre priznanie predčasného dôchodku sa odvíja  od výšky sumy životného minima.

Zo strany MsÚ je venovaná pozornosť hlavne tým dôchodcom, ktorí žijú osamelo alebo sa dostali do situácie, ktorú nemôžu sami prekonať. Ide najmä o dôchodcov s najnižšími dôchodkami, ktorí nemajú príbuzných, alebo sa  nemá kto o nich postarať. Týmto poskytujeme jednorazovú dávku v hmotnej núdzi. K 31.12.2006 bola poskytnutá jednorazová dávka v hmotnej núdzi  28 dôchodcom v celkovej výške 142 500,- Sk.

Sociálne oddelenie Mestského úradu poskytuje poradenskú službu v oblasti sociálneho zabezpečenia, vyjadruje sa k žiadostiam o ústavnú starostlivosť, k umiestneniu do domova dôchodcov a domova sociálnych služieb. Spolupracujeme s  riaditeľmi  domovov dôchodcov a domovov sociálnych služieb pri  umiestňovaní tých občanov, ktorí sa nedokážu o seba postarať a nemajú príbuzných, a navrhujeme Okresnému súdu opatrovníka pre nesvojprávne osoby. Ak sa nenájde vhodná osoba opatrovníka pre nesvojprávneho občana, Okresný súd ustanoví za opatrovníka mesto – pracovníkov sociálneho oddelenia, ktorí sa zmocňujú jeho zastupovania v rôznych veciach podľa rozsahu pozbavenia spôsobilosti.

Mestský úrad v Žiline prevádzkuje Jedáleň pre dôchodcov na Vlčincoch, kde sa denne pripravuje cca 420 obedov. Jedáleň bola do 31.5.2006 v prevádzke i v sobotu, kde sa varilo v priemere cca 180 obedov. Zariadenie slúži pre dôchodcov mobilných ako i imobilných, u ktorých cestou opatrovateľskej služby je zabezpečený rozvoz obedov priamo do bytov. V mesiaci jún bola jedáleň pre dôchodcov dočasne presťahovaná do náhradných priestorov Základnej školy v Bytčici, nakoľko na Vlčincoch sa robí rozsiahla rekonštrukcia celého zariadenia. Na rekonštrukciu uvedeného zariadenia bol poskytnutý nenávratný finančný príspevok zo štrukturálnych fondov EÚ vo výške 9,5 milióna Sk. Mesto sa na uvedenej rekonštrukcii podieľa 5 % z uvedenej sumy. Zrekonštruovanú jedáleň pre dôchodcov na Vlčincoch by malo Mesto Žilina odovzdať do užívania v mesiaci apríl 2007. Vo vynovených priestoroch sa bude v činnosti pokračovať , modernizácia kuchynského vybavenia nám umožní skvalitniť služby ktoré občanom poskytujeme. Ako výdajňa stravy slúži i  Klub dôchodcov v Strážove, kde sa vydáva cca 13 obedov. Príspevky na obedy stravníkom – dôchodcom sú poskytované s prihliadnutím na výšku dôchodku. Celkom tento príspevok k 31.12.2006 bol 170 136,- Sk. Cena stravného lístka je od 18,- Sk do 35,- Sk. Cena zakúpených potravín na jeden obed činí 25,- Sk. Prevádzkové náklady a mzdy sú vykrývané z rozpočtu mesta. Občania mesta túto službu veľmi dobre oceňujú.
Plánované výdavky pre rok 2006 boli vo výške 7 877 000,- Sk, skutočné čerpanie bolo vo výške 5 655 999,64,- Sk, čo predstavuje plnenie na 71,80 %. Plánované príjmy pre rok 2006  boli vo výške 4 000 000,- Sk. Skutočné príjmy boli vo výške  3 669 530,03,- Sk, čo predstavuje plnenie na 91,74  %. 

          Opatrovateľská služba je sociálna služba, ktorou sa rieši sociálna núdza občanov.  Poskytuje sa občanom, ktorí pre svoj nepriaznivý zdravotný stav potrebujú pomoc inej osoby. Na území mesta v roku 2006 poskytovalo v domácnosti 139 opatrovateliek opatrovateľskú službu v priemere 546 občanom  na rôzne dĺžky pracovného úväzku. Pre imobilných občanov sa zabezpečoval dovoz obedov troma osobnými autami v priemere do 180 domácnosti.
V roku 2006 mesto postupovalo pri vymedzovaní úkonov a výšky úhrad za nevyhnutné 
životné úkony, nevyhnutné práce v domácnosti a zabezpečovanie kontaktu so spoločenským prostredím poskytované v rámci opatrovateľskej služby v zmysle Všeobecne záväzného nariadenia č. 10 z roku 2003  schváleného v Mestskom zastupiteľstve. Chod opatrovateľskej služby je financovaný z bežných príjmov mesta a príjmov od opatrovaných občanov.
Plánované výdavky pre rok 2006 boli vo výške 14 498 000,- Sk, skutočné čerpanie bolo vo výške 15 020 088,70,- Sk, čo je plnenie na 103,60  %. Plánované príjmy pre rok 2006 boli vo výške 1 700 000,- Sk. Skutočné príjmy za rok 2006 boli vo výške  1 520 921,50,- Sk, čo predstavuje plnenie na 89,47  %.

V správe Mestského úradu sú dva kluby dôchodcov. Tieto zariadenia slúžia najstaršej kategórii obyvateľstva. V nich je zabezpečená spoločenská a kultúrna činnosť. Priebežne ich navštevuje  geriatrická sestra, ktorá poskytuje zdravotnú poradenskú službu. Obľúbené sú prednášky a besedy zo zdravotnej, sociálnej oblasti, spoločenské posedenia jubilantov, výlety, návšteva kultúrnych podujatí a pod. Mesto poskytuje dotácie na spoločenské podujatia, poznávacie zájazdy, zakúpenie tlače.
K 1.6.2006 bola dočasne prerušená prevádzka klubu dôchodcov, ktorá sídli v priestoroch jedálne pre dôchodcov. Po dokončení rekonštrukčných prác jedálne pre dôchodcov a klubu dôchodcov na Vlčincoch budú mať starší občania k dispozícii aj rehabilitačnú a rekondičnú miestnosť  pre telesné aktivity, či dennú čitáreň, čím sa zlepšia ich životné podmienky.

Mesto Žilina vlastní bezbariérovú bytovku na ul. Karpatská 10  v Žiline o kapacite 12 bytov, ktoré sú obsadené invalidmi – vozičkármi a je v správe Byttermu a. s. Žilina. Spoločné priestory v bezbariérovej bytovke boli pridelené do užívania Krajskému stredisku 
únie nevidiacich a slabozrakých v Žiline.

	V rámci  výstavby nájomných bytov na sídlisku Hájik bol v roku 2006 pridelené dva jednoizbové bezbariérové byty pre občanov telesne a zdravotne postihnutých.

Na území mesta Žiliny je v prevádzke neštátne zariadenie Dom charity svätého Kamila na ul. Framborskej, ktoré je v pôsobnosti Nitrianskej diecéznej charity – Nitra. Zariadenie je  financované z rozpočtu Žilinského samosprávneho kraja. Zariadenie poskytuje charitatívno – sociálne a zdravotné služby s nepretržitou prevádzkou pre telesne postihnutých a na pomoc ťažko odkázaným občanom. K 31.12. 2006 bolo umiestnených 26 občanov.
V zariadení je zriadená rehabilitačná miestnosť, kde pracuje 1 rehabilitačný pracovník. Počas roka 2006 bola v zariadení zriadená dielnička, kde formou liečby ergoterápia  - liečba prácou majú možnosť dôchodcovia mobilný ako aj imobilný dva krát v týždni sa stretávať  pri práci, čím sa ich život stáva plnohodnotnejší. 

Na území mesta Žiliny je v prevádzke neštátne sociálne stredisko sv. Lazara SČK, ktoré je v pôsobnosti SČK Žilina. Je financované z rozpočtu Žilinského samosprávneho kraja, klient si hradí za služby ( v čom je aj poplatok za stravu ).  Zariadenie má 13 lôžok na nepretržitý pobyt a to najmä z dôvodu keď sa nemá o klienta kto postarať, alebo rodina pre pracovné zaneprázdnenie nemôže zabezpečiť úplnú starostlivosť sama  a to do doby,  kým nie je klient umiestnený do Domova dôchodcov a Domova sociálnych služieb.
 V mestskej časti Zádubnie je v prevádzke neštátne zariadenie „Náruč – pomoc deťom v kríze“, ktoré je v pôsobnosti Občianskeho združenia Náruč  – Pomoc deťom v kríze o kapacite do 22 miest . Toto zariadenie slúži pre týrané, zanedbávané a zneužívané deti vo veku od 3 rokov do 18 rokov. Zariadenie je financované  z rozpočtu Žilinského samosprávneho kraja a čiastočne Úradu práce sociálnych vecí a rodiny pre deti ktoré sú umiestnené v zariadení na základe predbežného rozhodnutia až do doby ukončenia súdneho rozhodnutia. 

V pôsobnosti Žilinského samosprávneho kraja v Žiline v zmysle zákona 195/1998 Z.z. o sociálnej pomoci v znení neskorších predpisov je zriadené zariadenie Domov sociálnych služieb pre deti a dospelých a  zariadenie chráneného bývania Lúč na ulici J. Kráľa, financované z rozpočtu Žilinského samosprávneho kraja a  je rozdelené na 2 úseky :
1.	Denný pobyt pre deti s poruchami správania, kde sa vykonáva klubová činnosť , terapeutické aktivity a krízové intervencie. Kapacita denného pobytu je 25  miest.
2.	Pomoc týraným a zneužívaným matkám s deťmi a tehotným ženám v krízových    situáciách, kde sa poskytuje prechodné ubytovanie, odborné a výchovné poradenstvo. 
Kapacita chráneného bývania je : 
-  zariadenie v Žiline ul. J. Kráľa  -  25 miest
-  zariadenie v Strážove ul. A. Gazdu  -  11 miest
-  DSS pre matky s deťmi ul. J. Kráľa - 59 miest

	           Domov sociálnych služieb pre dospelých Straník financované z rozpočtu Žilinského samosprávneho kraja a je rozdelené na dve prevádzky :
-	pre mentálne postihnuté ženy  o kapacite 112 miest,
-	pre mentálne postihnutých mužov o kapacite 25 miest.
Tieto prevádzky slúžia na rozvíjanie mentálne a duševne chorých mužov a žien v rámci pracovnej terapie.

	             Dom dôchodcov, DSS pre dospelých a útulok „ Štart „  na ul.  Hviezdoslavovej v Žiline vychádza zo zákona č. 195/1998 Z.z. o sociálnej pomoci a zákona č. 71/1967 Zb. o správnom konaní. Zariadenie je o kapacite 52 miest a je financované z rozpočtu Žilinského samosprávneho kraja. 

	           Centrum privátnych služieb Privilégium, nezisková organizácia otvorila dňa 15.9.2005 Domov sociálnych služieb pre dospelých. Prevádzka sa nachádza v polyfunkčnom dome na ul. Závodská cesta č. 4 v Žiline. Kapacita zariadenia je maximálne desať osôb. Pobyt v zariadení môže byť formou krátkodobého i dlhodobého pobytu.. Za jeden mesiac uhradí klient 10 000,- Sk.

                        Na území mesta pôsobí Agentúra podporných služieb, nezisková organizácia ,  Predmestská 24, Žilina , ktorá poskytuje sociálne služby. Prevádzkuje  dva chránené byty na uvedenej adrese, v ktorých býva päť mladých ľudí so zdravotným postihnutím a učia sa tu viesť samostatný život. Činnosť  Agentúry podpornej služby je orientovaná najmä na pomoc a podporu týmto obyvateľom chráneného bývania v rôznych oblastiach života na základe ich individuálnych potrieb. V priebehu roka 2006 dvom klientom chráneného bývania boli Mestom Žilina pridelené dva jednoizbové bezbariérové nájomné byty.            

Na území mesta pôsobia tri Agentúry domácej ošetrovateľskej starostlivosti – neštátne zdravotnícke zariadenia. Tieto zariadenia poskytujú kompletnú starostlivosť občanom odkázaným na pomoc iných, odborné zdravotnícke a sociálne služby. Zariadenia sú financované na základe zmlúv so zdravotnými poisťovňami. 
Sú to agentúry: 
1.	ADOS Cibulková – v Žiline, Komenského 24
2.	ADOS EMK Mikolajová – v Žiline, Budatín
3.	ADOS Majbíková – Nemocnica s poliklinikou v Žiline, V. Spanyola 43

         Spolupracujeme so Zväzom invalidov v Žiline, Zväzom postihnutých civilizačnými chorobami, Zväzom nevidiacich a slabozrakých, Slovenskou katolíckou charitou, Zväzom nepočujúcich a nedoslýchavých a inými humanitnými, zdravotníckymi, charitatívnymi organizáciami.

Starostlivosť o občanov, ktorí potrebujú osobitnú pomoc a o spoločensky neprispôsobivých občanov
 
Občanom, ktorí sa prechodne ocitli v mimoriadne ťažkých pomeroch, alebo ktorí v nich žijú najmä v dôsledku  návykov prameniacich z odlišného spôsobu života v minulosti, v  spolupráci s Úradom práce sociálnych vecí a rodiny poskytujeme  poradenskú pomoc. 
Na  prekonanie ťažkej situácie poskytujeme v  odôvodnených prípadoch jednorázovú dávku v hmotnej núdzi. Dávka bola poskytnutá 8 občanom vo výške 43 500,- Sk.

V spolupráci s orgánmi štátnej správy poskytujeme pomoc občanom spoločensky 
neprispôsobivým, ktorou sledujeme riešenie dôsledkov ich spoločenskej neprispôsobivosti. 
Cieľom je vytvárať aktívny vzťah k práci a  napomáhať aby viedli riadny spôsob života.      Často predkladajú úmyselne zavadzajúce údaje, čo sťažuje prácu oddelenia. Niekedy vystupujú arogantne až vulgárne.
Nedostatok pozornosti k deťom zo strany dospelých, stresové situácie vznikajúce vzhľadom na spoločenský a ekonomický tlak, v ktorom žije súčasná rodina sa prejavujú v náraste patologických javov v spoločnosti. Medzi mládežou sa rozmáha drogová závislosť, alkoholizmus, patologické hráčstvo, prostitúcia a s tým súvisiaca trestná činnosť. Riešenie týchto negatívnych javov je zložité, a preto je dôležité najmä odstránenie príčin. Liečba a odstránenie predpokladá aktívnu účasť a snahu postihnutých jedincov. Z toho dôvodu je potrebné sa zamerať predovšetkým na prevenciu a riešenie problémov ich zárodku.

V rámci mesta Žilina ako poradný a koordinačný orgán pôsobí Rada primátora mesta Žilina pre prevenciu kriminality a  iných protispoločenských činností. Cieľom Rady primátora je koordinácia preventívnych aktivít  medzi jednotlivými subjektami prevencie, vzájomná výmena informácií a tvorba nových preventívnych aktivít a preventívnych programov na postupné znižovanie kriminality a protispoločenskej činnosti v meste Žilina, kde stabilné miesto patrí zastúpeniu sociálneho oddelenia mestského úradu.
Na území mesta pôsobí v priestoroch Krajskej štátnej knižnice v Žiline na ul. A. Bernoláka 47   kancelária Informačného a konzultačného centra prevencie kriminality. Cieľom tohto 
informačného centra je poskytovať občanom mesta informácie o tom, ako si majú chrániť svoj byt proti krádeži, ako si zabezpečiť motorové vozidla pred krádežou, kde občania nájdu pomoc ako obete násilia. Službu v tejto kancelárií vykonávajú denne pracovníci z radov štátnej a mestskej polície, psychológ, sociológ.

Cielenosť sociálnej pomoci znamená, že budeme prechádzať od opatrení smerujúcimi     k občanovi ako príslušníkovi určitej skupiny, k opatreniam smerujúcim k občanovi ako 
človeku v núdzi. Demokratizácia a pluralizácia sociálnej starostlivosti znamená, že na plnení 
sa bude podieľať štát, občan sám, jeho rodina, neštátne subjekty a obce.

	Správa bola prerokovaná na zasadnutí mestskej rady dňa 13.2.2007, ktorá ju odporúča mestskému zastupiteľstvu zobrať na vedomie.

Zariadenia na území mesta Žiliny v pôsobnosti :

Mesta Žiliny 								    Kapacita
 
Detské jasle MsÚ pre deti Hliny II.	  50 deti	
Detské jasle MsÚ pre deti Hliny III.	  55 deti	
Detské jasle MsÚ pre deti A. Kmeťa	  25 deti	
Klub dôchodcov Vlčince	175 členov	
Klub dôchodcov Strážov	110 členov	
Jedáleň pre dôchodcov Vlčince –  cca 420 obedov/1deň
                                                         cca 180 obedov /sobota      	

Žilinského samosprávneho kraja

Domov dôchodcov, DSS pre dospelých a útulok na Hviezdoslavovej	  52 miest	
Domov dôchodcov, DSS pre dospelých na ul. Karpatská č.8,9	164 miest	
Domov dôchodcov, DSS pre dospelých na ul. Osiková č. 3294	  56 miest	
Domov dôchodcov, DSS pre dospelých a útulok na ul. Republiky č. 22
                      - prechodné miesto krízové	  70 miest
    1 miesto	
Domov dôchodcov, DSS pre dospelých ul. Karpatská č. 6	153 miest	
Domov sociálnych služieb pre dospelých Straník
                      - prevádzka pre mentálne postihnuté ženy
                      - prevádzka pre mentálne postihnutých mužov	
112 miest
  25 miest	
DSS pre deti a dospelých na ul. Moyzesova a ul. sv. Gorazda
                     - denný pobyt na ul. Moyzesova a ul.  sv. Gorazda
                     - týždenný a ročný pobyt na ul. Moyzesova a ul. sv. Gorazda 	
  50 miest
  30 miest	
DSS pre deti a dospelých a zariadenie chráneného bývania „ Lúč“
                     - denný pobyt zariadenia
                     - zariadenie v Strážove na ul. A. Gazdu
                     - DSS pre matky s deťmi na ul. J. Kráľa	
  25 miest
  11 miest
  59 miest	

Neštátne zariadenia

Dom charity s Kamila na ul. Framborská 	  26 miest	
Sociálne stredisko sv. Lazara SČK na ul. Moyzesova – nepretržitý pobyt	  13 miest	
Náruč -  pomoc deťom v kríze, Zádubnie	  22 miest	
Charitatívno sociálne centrum, Predmestská 12, Žilina
                 - nocľaháreň o kapacite
Agentúra podporných služieb, nezisková organizácia, Predmestská 
č. 24	
  12 miest	

Neštátne zdravotnícke zariadenia

ADOS  Cibulková – ul. Komenského č. 24	
ADOS  EMK Mikolajová - Budatín	
ADOS  Majbíková – Nemocnica s poliklinikou V. Spanyola č. 43, Žilina	

Nezisková organizácia

Domov sociálnych služieb Privilégium – Závodská cesta č. 4, Žilina